Document ID: 31993R1713

KOMISJONI MÄÄRUS (EMÜ) nr 1713/93,
30. juuni 1993,
milles kehtestatakse üksikasjalikud erieeskirjad põllumajandusliku ümberarvestuskursi kohaldamise kohta suhkrusektoris
EUROOPA ÜHENDUSTE KOMISJON,
võttes arvesse Euroopa Majandusühenduse asutamislepingut,
võttes arvesse nõukogu 30. juuni 1981. aasta määrust (EMÜ) nr 1785/81 suhkrusektori turgude ühise korralduse kohta,1 viimati muudetud määrusega (EMÜ) nr 1548/93,2 eriti selle artikli 6 lõiget 3, artikli 8 lõiget 5, artikli 28 lõiget 8 ja artikli 28a lõiget 5,
võttes arvesse nõukogu 16. detsembri 1991. aasta määrust (EMÜ) nr 3763/91, millega kehtestatakse Prantsuse ülemeredepartemangude huvides meetmed seoses teatavate põllumajandussaaduste ja -toodetega,3 eriti selle artiklit 19,
võttes arvesse nõukogu 15. juuni 1992. aasta määrust (EMÜ) nr 1600/92 Assooride ja Madeira jaoks teatavate põllumajandussaaduste ja -toodete suhtes kohaldatavate erimeetmete kehtestamise kohta,4 muudetud määrusega (EMÜ) nr 3714/92,5 eriti selle artiklit 10 ja artikli 25 lõiget 3,
võttes arvesse nõukogu 15. juuni 1992. aasta määrust (EMÜ) nr 1601/92 Kanaari saarte jaoks teatavate põllumajandussaaduste ja -toodete suhtes kohaldatavate erimeetmete kehtestamise kohta,6 muudetud määrusega (EMÜ) nr 3714/92, eriti selle artikli 3 lõiget 4,
võttes arvesse nõukogu 28. detsembri 1992. aasta määrust (EMÜ) nr 3813/92 ühises põllumajanduspoliitikas kohaldatavate arvestusühiku ja ümberarvestuskursside kohta,7 eriti selle artikli 3 lõiget 3, artikli 6 lõiget 2 ja artiklit 12,
ning arvestades, et:
komisjoni 30. aprilli 1993. aasta määrusega (EMÜ) nr 1068/93 põllumajanduslike ümberarvestuskursside kindlaksmääramise ja kohaldamise üksikasjalike eeskirjade kohta8 sätestatakse eelkõige eeskirjad, mis käsitlevad mõistet "rakendusjuhud"; kui määruses (EMÜ) nr 3813/92 määratletud rakendusjuhtu tuleb täpsustada või seda ei saa turukorralduse eriomastel põhjustel arvesse võtta, tuleb nimetatud määruse kohaselt kindlaks määrata konkreetne rakendusjuht, võttes arvesse erikriteeriume;
komisjoni 20. detsembri 1978. aasta määrusega (EMÜ) nr 3016/78, millega kehtestatakse teatavad eeskirjad ümberarvestuskursside kohaldamiseks suhkru ja isoglükoosi sektoris,9 viimati muudetud määrusega (EMÜ) nr 3823/92,10 sätestatakse kõik rakendusjuhud, millega tuleb arvestada tasakaalustamiskursside kohaldamisel suhkruturu ühise korralduse raames kinnitatud koguste suhtes; peaaegu kõik kõnealused rakendusjuhud vastavad nii määruse (EMÜ) nr 3813/92 artikli 6 lõikes 2 kindlaks määratud kriteeriumidele kui ka kõnealuse turu korralduse erinõuetele; enamik kõnealuseid rakendusjuhtusid tuleks seetõttu säilitada ning sel eesmärgil sätestada erandid määruse (EMÜ) nr 1068/93 vastavatest artiklitest; samal ajal tuleks inkorporeerida rakendusjuhtusid käsitlevad sätted, mis sisalduvad komisjoni määrustes (EMÜ) nr 1487/92,11 (EMÜ) nr 1488/92,12 (EMÜ) nr 2177/92,13 viimati muudetud määrusega (EMÜ) nr 821/93,14 ja (EMÜ) nr 3491/92;15 samuti tuleks läbi vaadata denatureerimislisatasude ja tootmistoetuste rakendusjuhud ning kindlaks määrata toetuste tüüprakendusjuht, et võtta arvesse suhkru mitmeid kasutusalasid;
uute põllumajanduse rahanduseeskirjade tõttu varieeruvad põllumajanduslikud ümberarvestuskursid tulevikus tõenäoliselt rohkem kui seni; seepärast tuleks suhkruturu omafinantseerimise korra tõttu sätestada ühenduses ühtne rakendusjuht suhkrupeedi miinimumhindade suhtes, et kaitsta eelkõige suhkrupeedi tootjaid; selle eesmärgi saavutamiseks ning suhkrupeedi ja suhkru miinimumhinna omavahelise tiheda seotuse tõttu määruse (EMÜ) nr 1785/81 artiklites 28 ja 29 sätestatud eespool nimetatud omafinantseerimiskorra raames, samuti seetõttu, et kõnealused hinnad kehtivad kogu majandusaasta jooksul tehtud toimingute kohta, ning järjepidevuse huvides määruse (EMÜ) nr 3813/92 artikli 3 lõike 3 kohaselt tuleks kasutada konkreetse põllumajandusliku ümberarvestuskursi määratlust, mis oleks vastavuses tegeliku kõnealuse majandusolukorraga ning sarnane suhkrutootjate tasutud toodangumaksu varem kasutatud määratlusega; samalaadseid erinõudeid kohaldatakse laokulude hüvitissumma suhtes;
määrust (EMÜ) nr 3016/78 on mitu korda muudetud ning kõnealuse valdkonna eeskirjad on märgatavalt arenenud, seepärast tuleks kõik sätted koondada ühte asendavasse määrusesse, kusjuures uus määrus koos eri-üleminekumeetmetega peaks jõustuma alates 1993/94. majandusaasta algusest;
käesoleva määrusega ettenähtud meetmed on kooskõlas suhkruturu korralduskomitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
1. Määruse (EMÜ) nr 1785/81 artiklis 5 osutatud suhkrupeedi miinimumhinnad ning sama määruse vastavalt artiklites 28 ja 28a osutatud toodangumaks ja lisamaks arvestatakse ümber omavääringusse, kasutades konkreetset põllumajanduslikku ümberarvestuskurssi, mis võrdub kõnealusel majandusaastal kohaldatavate põllumajanduslike ümberarvestuskursside keskmisega pro rata temporis.
2. Määruse (EMÜ) nr 1785/81 artiklis 8 osutatud laokulude hüvitissumma arvestatakse ümber omavääringusse, kasutades konkreetset põllumajanduslikku ümberarvestuskurssi, mis võrdub kõnealusel ladustamiskuul kohaldatavate põllumajanduslike ümberarvestuskursside keskmisega pro rata temporis.
3. Lõikes 1 osutatud konkreetse põllumajandusliku ümberarvestuskursi määrab kindlaks komisjon kõnealusele majandusaastale järgneva kuu jooksul. Lõikes 2 osutatud põllumajandusliku ümberarvestuskursi määrab komisjon kindlaks igal kuul eelneva kuu kohta.
Artikkel 2
Olenemata vastavalt asjaoludele määruse (EMÜ) nr 1068/93 artiklitest 9, 10, 11 ja 12 ning ilma et see piiraks sama määruse artiklites 13-17 sätestatud eelneva kinnitamise võimalusi ja tingimusi, kehtestatakse suhkruturu ühise korralduse raames kohaldatava ümberarvestuskursi rakendusjuhud käesoleva määruse lisas.
Artikkel 3
1. Määrus (EMÜ) nr 3016/78 tunnistatakse kehtetuks. Seda kohaldatakse siiski jooksvate toimingute ja menetluste suhtes.
2. Käesolevaga tunnistatakse kehtetuks määruse (EMÜ) nr 1487/92 artikkel 6, määruse (EMÜ) nr 1488/92 artikkel 7, määruse (EMÜ) nr 2177/92 artikkel 8 ja määruse (EMÜ) nr 3491/92 artikkel 6.
Artikkel 4
Käesolev määrus jõustub 1. juulil 1993.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 30. juuni 1993

Labels: 2
17
4
6
15